CELEX: 52020PC0477
Language: sk
Date: 2020-09-03
Title: Návrh ROZHODNUTIE RADY o pridelení finančných prostriedkov, ktorých viazanosť bola v rámci projektov realizovaných z 10. Európskeho rozvojového fondu zrušená, na účely doplnenia mierového nástroja pre Afriku

EURÓPSKA KOMISIA
            V Bruseli3. 9. 2020
            COM(2020) 477 final
            2020/0228(NLE)
            Návrh
            ROZHODNUTIE RADY
            o pridelení finančných prostriedkov, ktorých viazanosť bola v rámci projektov realizovaných z 10. Európskeho rozvojového fondu zrušená, na účely doplnenia mierového nástroja pre Afriku
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Mierový nástroj pre Afriku bol zriadený v roku 2003 v rámci Dohody z Cotonou
                  1
                na obdobie uplatňovania Dohody z Cotonou a je financovaný z Európskeho rozvojového fondu (ERF), ktorý nepatrí do všeobecného rozpočtu Únie. Mierový nástroj pre Afriku sa stal jedným z hlavných nástrojov vykonávania spolupráce medzi Afrikou a EÚ v oblasti mieru a bezpečnosti. 
            
            
               V rámci súčasného 11. ERF bola na mierový nástroj pre Afriku na obdobie 2014 – 2020 pôvodne pridelená suma 750 miliónov EUR. V tejto sume, ktorá vychádzala zo záväzkov mierového nástroja pre Afriku v rámci 10. ERF, nebol dostatočne zohľadnený prudký nárast finančného objemu mierového nástroja pre Afriku po roku 2012, ktorý pokračoval až do roku 2015, kedy Komisia obmedzila financovanie mierových operácií na 80 % vtedajšej miery OSN, pokiaľ ide o finančné príspevky vyplácané jednotkám a príslušníkom polície nasadeným v rámci mierových operácií pod africkým vedením. Zavedenie tohto stropu viedlo k stabilizácii úhrad z mierového nástroja pre Afriku, nie však k ich zníženiu, keďže úspory získané zavedením stropu pre uvedené finančné príspevky vyplácané z mierového nástroja pre Afriku boli vyvážené zvýšením celkového počtu financovaných mierových operácií. Zvýšenie dopytu spôsobilo najmä pokračovanie financovania existujúcich operácií (misia Africkej únie v Somálsku – AMISOM), ako aj zavedenie nových mierových operácií (misia Hospodárskeho spoločenstva západoafrických štátov v Guinei-Bissau – ECOMIB, mnohonárodné spoločné zásahové jednotky proti Boko Haram – MNJTF, spoločné ozbrojené sily skupiny G5 Sahel).
            
            
               Mierový nástroj pre Afriku bol preto dosiaľ doplnený štyrikrát v celkovej výške 1 635 miliónov EUR takto: dve doplnenia, každé vo výške 150 miliónov EUR (o ktorých sa rozhodlo 24. septembra 2015
                  2
                a 2. augusta 2016
                  3
               ) pre akčný program na roky 2014 – 2016, tretie doplnenie vo výške 535 miliónov EUR (o ktorom sa takisto rozhodlo 2. augusta 2016
                  4
               ) na financovanie akčného programu na roky 2017 – 2018 a štvrté doplnenie vo výške 800 miliónov EUR (o ktorom sa rozhodlo 11. apríla 2019
                  5
               ) na financovanie akčného programu na roky 2019 – 2020. Tieto finančné prostriedky umožňujú vykonávanie činností v rámci mierového nástroja pre Afriku do konca roka 2020.
            
            
               V súlade s návrhom Komisie týkajúcim sa viacročného finančného rámca na roky 2021 – 2027
                  6
                a návrhom Európskeho mierového nástroja
                  7
                zo strany vysokej predstaviteľky sa očakáva, že činnosti, ktoré sú v súčasnosti financované v rámci mierového nástroja pre Afriku sa od 1. januára 2021 presunú pod Nástroj susedstva a rozvojovej a medzinárodnej spolupráce (NDICI) a Európsky mierový nástroj. S cieľom zabezpečiť nepretržitú a spoľahlivú podporu EÚ pre mierové a bezpečnostné činnosti pod africkým vedením by sa mal v období od januára do júna 2021 alebo do uplynutia platnosti Dohody z Cotonou, podľa toho, čo nastane skôr, uľahčiť hladký prechod medzi mierovým nástrojom pre Afriku a týmito novými nástrojmi.
            
            
               Cieľom tohto pripravovaného návrhu rozhodnutia Rady je získať od Rady povolenie použiť finančné prostriedky, ktorých viazanosť bola v rámci 10. ERF zrušená, na doplnenie mierového nástroja pre Afriku o ďalšiu sumu do výšky 129 miliónov EUR. Tieto finančné prostriedky sa použijú pri uplatnení kľúča na určenie príspevkov členských štátov do 10. ERF
                  8
               .
            
            
               •Súlad s existujúcimi ustanoveniami v tejto oblasti politiky
            
            
               
                  V globálnej stratégii EÚ
                     9
                   sa mier a bezpečnosť definujú ako jeden zo základných záujmov EÚ a ďalej sa v nej uvádza, že bezpečnosť v rámci Európy je úzko spojená s mierom v susedných a okolitých regiónoch. V obnovenom Európskom konsenze o rozvoji
                     10
                  , ktorý bol prijatý v roku 2017, sa „mier“ stanovuje ako jedna z jeho piatich oblastí záujmu a opätovne sa v ňom potvrdzuje záväzok EÚ k celosvetovému poriadku založenému na pravidlách, ktorého jadrom je multilateralizmus.
               
               
                  Mierový nástroj pre Afriku je jedným z hlavných nástrojov na vykonávanie spolupráce medzi Afrikou a EÚ v oblasti mieru a bezpečnosti v rámci spoločnej stratégie EÚ a Afriky, ktorá bola prijatá v Lisabone v roku 2007. Na 4. samite Afrika – EÚ v roku 2014 boli mier a bezpečnosť znovu potvrdené ako jedna z piatich prioritných oblastí vykonávania spoločnej stratégie. Na 5. samite AÚ – EÚ v novembri 2017 sa vedúci predstavitelia dohodli na štyroch spoločných strategických prioritách na obdobie do ďalšieho samitu, pričom jednou z nich je „posilnenie odolnosti, mieru, bezpečnosti a správy vecí verejných“. V nadväznosti na nový Európsky konsenzus o rozvoji, v ktorom sa pripomína súvislosť medzi bezpečnosťou a rozvojom, a na globálnu stratégiu EÚ, v ktorej sa zdôrazňuje potreba integrovaného prístupu ku konfliktom, je spolupráca v oblasti mieru a bezpečnosti preto aj naďalej základom partnerstva medzi Afrikou a EÚ. Práve v tejto súvislosti Európska komisia a Komisia Africkej únie podpísali 23. mája 2018 memorandum o porozumení o mieri, bezpečnosti a správe, ktoré poskytuje rámec pre posilnenú spoluprácu medzi AÚ a EÚ na riešenie výziev v oblasti mieru a bezpečnosti. Najnovšie bolo toto zameranie na pokračujúcu intenzívnu spoluprácu s africkými partnermi v oblasti mieru a bezpečnosti zakotvené v spoločnom oznámení Komisie a ESVČ z marca 2020 s názvom „Na ceste ku komplexnej stratégii pre Afriku“
                     11
                  .
               
               
                  Tento návrh umožnením pokračovania činností mierového nástroja pre Afriku do polovice roku 2021 alebo do uplynutia platnosti Dohody z Cotonou, podľa toho, čo nastane skôr, prispeje aj k cieľom udržateľného rozvoja OSN, najmä k cieľu udržateľného rozvoja č. 16 „Podporovať mierumilovnú a inkluzívnu spoločnosť v záujme trvalo udržateľného rozvoja, zabezpečiť prístup k spravodlivosti pre všetkých a vytvoriť účinné, zodpovedné a inkluzívne inštitúcie na všetkých úrovniach“.
               
               
                  Mierový nástroj pre Afriku je bežne financovaný z krytia ERF v rámci AKT a z regionálneho finančného krytia ERF. Činnosti financované z dodatočných finančných prostriedkov pridelených mierovému nástroju pre Afriku z výkonnostnej rezervy („réserve non-mobilisable“) budú aj naďalej v súlade so všeobecnými a konkrétnymi cieľmi mierového nástroja pre Afriku stanovenými v stratégii spolupráce v rámci AKT
                     12
                  .
               
               
                  Dodatočné finančné prostriedky sa použijú v súlade s pravidlami a postupmi platnými pre 11. ERF. Programovanie týchto finančných prostriedkov sa stanoví zmenou akčného programu mierového nástroja pre Afriku na roky 2019 – 2020, a to pridaním vykonávania činností od januára 2021 alebo do uplynutia platnosti Dohody z Cotonou, podľa toho, čo nastane skôr. Táto zmena akčného programu mierového nástroja pre Afriku na roky 2019 – 2020 si vyžaduje, aby ju schválil COREPER pred jej prijatím Komisiou, ako sa stanovuje v článku 15 písm. b) nariadenia o vykonávaní 11. ERF
                     13
                  .
               
            
            
               •Súlad s ostatnými politikami Únie
            
            
               
                  Neuplatňuje sa.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 1 ods. 4 vnútornej dohody o 11. ERF
                     14
                  .
               
            
         
         
            
               
                  V článku 1 ods. 4 vnútornej dohody o 11. ERF sa vyžaduje, aby Rada prijala svoje rozhodnutie jednomyseľne. 
               
            
            
               •Subsidiarita (v prípade inej ako výlučnej právomoci) 
            
            
               
                  Neuplatňuje sa. 
               
               
                  
                     ERF je zriadený vnútornou dohodou medzi predstaviteľmi členských štátov a stanovuje sa v rámci neho možnosť používania finančných prostriedkov, ktorých viazanosť bola zrušená, ak sa na tom zhodne Rada
                     15
                  . 
               
            
            
               •Proporcionalita
            
            
               
                  Návrh, a najmä navrhované sumy sú založené na komplexnej analýze útvarov Komisie a ESVČ. Návrh je takisto založený na predpoklade, že k finančnému úsiliu prispejú iní partneri. Okrem toho majú členské štáty EÚ možnosť poskytnúť prostredníctvom mierového nástroja pre Afriku dobrovoľné príspevky.
               
            
            
               AÚ prijala v júli 2016 rozhodnutie zaviesť na financovanie Africkej únie 0,2 % daň z oprávneného dovozu. Účelom tohto rozhodnutia je poskytnúť spoľahlivé a predvídateľné financovanie na podporu mieru a bezpečnosti na kontinente prostredníctvom mierového fondu Africkej únie. Vykonávanie potrebných právnych predpisov a praktických opatrení napreduje, hoci rôznym tempom v jednotlivých členských štátoch AÚ. Suma finančných prostriedkov dostupných v rámci mierového fondu AÚ sa neustále zvyšuje a dosiahla úroveň viac ako 160 miliónov EUR.
            
            
               •Výber nástroja
            
            
               ERF je jediný zdroj financovania mierového nástroja pre Afriku na úrovni EÚ. Z dôvodu zákonných obmedzení nie je možné použiť existujúce nástroje EÚ financované zo všeobecného rozpočtu Únie na operácie s vojenskými alebo obrannými dôsledkami, ani na podporu vojenských príjemcov na iné účely než v kontexte budovania kapacít na podporu rozvoja a bezpečnosti pre rozvoj.
            
            
               O návrhu Komisie rozhoduje Rada v súlade s článkom 1 ods. 4 Vnútornej dohody medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie
                  16
                (ďalej len „vnútorná dohoda“). 
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               •Konzultácie so zainteresovanými stranami
            
            
               
                  Neuplatňuje sa.
               
            
            
               •Získavanie a využívanie expertízy
            
            
               
                  Neuplatňuje sa.
               
            
            
               •Posúdenie vplyvu
            
            
               
                  Neuplatňuje sa. 
               
            
            
               •Regulačná vhodnosť a zjednodušenie
            
         
         
            
               
                  Neuplatňuje sa.
               
            
            
               •Základné práva
            
            
               Posilnenie dimenzie ľudských práv v oblasti predchádzania konfliktom, krízového riadenia a procesov po skončení konfliktu je jednou z kľúčových oblastí spolupráce v rámci prioritnej oblasti „Mier a bezpečnosť“ spoločnej stratégie EÚ a Afriky (JAES). Memorandum o porozumení medzi AÚ a EÚ o mieri, bezpečnosti a správe, ktoré bolo podpísané v máji 2018, v súvislosti s dosiahnutím mieru a bezpečnosti na africkom kontinente ďalej zdôrazňuje ústrednú úlohu ľudských práv vrátane boja proti rodovo motivovanému násiliu súvisiacemu s konfliktom.
            
            
               V rámci akčného programu mierového nástroja pre Afriku na roky 2019 – 2020
                  17
                sa osobitná pozornosť venuje všetkým príslušným opatreniam z hľadiska rodovej rovnosti a ľudských práv. Akčný program zahŕňa financovanie na podporu Africkej únie a ďalších relevantných aktérov pri vytváraní kontinentálneho rámca na dodržiavanie ľudských práv a medzinárodného humanitárneho práva, ktorý bude uplatniteľný na všetky mierové operácie pod africkým vedením. 
            
            
               4.VPLYV NA ROZPOČET
            
            
               
                  Neuplatňuje sa.
               
               
                  ERF nie je súčasťou rozpočtu EÚ.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Spôsoby monitorovania, hodnotenia a podávania správ sú tie, ktoré sa uplatňujú na 11. ERF, a tie, ktoré sú uvedené v akčnom programe mierového nástroja pre Afriku na roky 2019 – 2020.
               
            
            
               •Vysvetľujúce dokumenty (v prípade smerníc)
            
            
               
                  Neuplatňuje sa.
               
            
            
               •Podrobné vysvetlenie konkrétnych ustanovení návrhu
            
            
               
                  V článku 1 ods. 1 návrhu sa stanovuje, že finančné prostriedky, ktorých viazanosť bola v rámci projektov realizovaných z 10. ERF zrušená, budú do maximálnej výšky 129 miliónov EUR pridelené na doplnenie mierového nástroja pre Afriku na riešenie odhadovaných finančných potrieb na obdobie prvých šiestich mesiacov roku 2021. 
               
               
                  V článku 1 ods. 2 sa stanovuje, že sa budú uplatňovať pravidlá 11. ERF (vykonávacie nariadenie a nariadenie o finančných pravidlách
                     18
                  ).
               
               
                  V článku 2 sa stanovuje dátum nadobudnutia účinnosti rozhodnutia.
               
            
            
               2020/0228 (NLE)
            
            
               Návrh
            
            
               ROZHODNUTIE RADY
            
            
               o pridelení finančných prostriedkov, ktorých viazanosť bola v rámci projektov realizovaných z 10. Európskeho rozvojového fondu zrušená, na účely doplnenia mierového nástroja pre Afriku
            
         
         
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na Vnútornú dohodu medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie
                  19
               , a najmä na jej článok 1 ods. 4,
            
            
               so zreteľom na návrh Európskej komisie,
            
            
               keďže:
            
            
               1.Pretrvávajúca angažovanosť Európskej únie v oblasti mieru a bezpečnosti na africkom kontinente v rámci mierového nástroja pre Afriku by sa mala zachovať do konca júna 2021 alebo do uplynutia platnosti Dohody o partnerstve medzi členmi skupiny afrických, karibských a tichomorských štátov (ďalej len „AKT“) na jednej strane a Európskou úniou a jej členskými štátmi na strane druhej (ďalej len „dohoda o partnerstve AKT – EÚ“)
                  20
               , podľa toho, čo nastane skôr.
            
            
               2.Finančné požiadavky mierového nástroja pre Afriku na obdobie od januára 2021 do júna 2021 sa odhadujú do výšky až 129 000 000 EUR.
            
            
               3.Je vhodné použiť finančné prostriedky, ktorých viazanosť bola v rámci projektov realizovaných z 10. ERF zrušená, na zabezpečenie financovania mierového nástroja pre Afriku do konca júna 2021 alebo do uplynutia platnosti dohody o partnerstve AKT – EÚ, podľa toho, čo nastane skôr.
            
            
               4.Týmito dodatočnými prostriedkami by sa mala financovať podpora mierových operácií pod africkým vedením.
            
            
               5.Finančné prostriedky by sa mali použiť v súlade s príslušným viacročným akčným programom mierového nástroja pre Afriku a s pravidlami a postupmi uplatniteľnými na 11. ERF, ako sa stanovuje v nariadení Rady (EÚ) 2015/322 z 2. marca 2015 o vykonávaní 11. Európskeho rozvojového fondu
                  21
                a v nariadení Rady (EÚ) 2018/1877 z 26. novembra 2018 o finančných pravidlách, ktoré sa vzťahujú na 11. Európsky rozvojový fond
                  22
               ,
            
            
               PRIJALA TOTO ROZHODNUTIE: 
            
            
               Článok 1
            
            
               Na účely doplnenia mierového nástroja pre Afriku na obdobie od 1. januára do 30. júna 2021 alebo do uplynutia platnosti dohody o partnerstve AKT – EÚ, podľa toho, čo nastane skôr, sa prideľuje suma do výšky maximálne 129 000 000 EUR z finančných prostriedkov, ktorých viazanosť bola v rámci projektov realizovaných z 10. Európskeho rozvojového fondu (ERF) zrušená. 
            
            
               Tieto finančné prostriedky sa použijú v súlade s pravidlami a postupmi uplatniteľnými na 11. ERF.
            
            
               Článok 2
            
            
               Toto rozhodnutie nadobúda účinnosť dňom nasledujúcim po jeho prijatí.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000.
               
               
                  
                     (2)
                  
                        Rozhodnutie Komisie C(2015) 8627 zo 7. decembra 2015.
               
               
                  
                     (3)
                  
                        Rozhodnutie Komisie C(2016) 7258 zo 17. novembra 2016.
               
               
                  
                     (4)
                  
                        Rozhodnutie Komisie C(2017) 2579 z 27. apríla 2017 zmenené rozhodnutím Komisie C(2018) 1258 z 23. februára 2018.
               
               
                  
                     (5)
                  
                        Rozhodnutie Komisie C(2019) 4070 zo 6. júna 2019.
               
               
                  
                     (6)
                  
                        Návrh Komisie na viacročný finančný rámec na roky 2021 – 2027 z mája 2018.
               
               
                  
                     (7)
                  
                        HR(2018) 94 z 13. júna 2018.
               
               
                  
                     (8)
                  
                        Nepredstavuje to precedens, pokiaľ ide o prípadné budúce použitie finančných prostriedkov, ktorých viazanosť bola v rámci predchádzajúcich ERF zrušená, keďže toto použitie aj naďalej podlieha rozhodnutiu členských štátov v každom jednotlivom prípade v súlade s článkom 55 nariadenia Rady (EÚ) 2018/1877 z 26. novembra 2018 o finančných pravidlách, ktoré sa vzťahujú na 11. Európsky rozvojový fond.
               
               
                  
                     (9)
                  
                        Spoločná vízia, spoločný postup: silnejšia Európa. Globálna stratégia pre zahraničnú a bezpečnostnú politiku Európskej únie, jún 2016.
               
               
                  
                     (10)
                  
                        Spoločné vyhlásenie Rady a zástupcov vlád členských štátov zasadajúcich v Rade, Európskeho parlamentu a Európskej komisie (2017/C 210/01): Nový Európsky konsenzus o rozvoji – „Náš svet, naša dôstojnosť, naša budúcnosť“, 7. júna 2017.
               
               
                  
                     (11)
                  
                        Európska komisia a vysoký predstaviteľ Únie pre zahraničné veci a bezpečnostnú politiku, spoločné oznámenie Európskemu parlamentu a Rade: Na ceste ku komplexnej stratégii pre Afriku, JOIN(2020) 4 z 9. marca 2020.
               
               
                  
                     (12)
                  
                        Rozhodnutie Komisie C(2015) 7766 z 13. novembra 2015 o prijatí strategického dokumentu na obdobie rokov 2014 – 2020 a indikatívneho programu pre spoluprácu v rámci krajín AKT medzi Európskou úniou a skupinou štátov AKT.
               
               
                  
                     (13)
                  
                        Nariadenie Rady (EÚ) 2015/322 z 2. marca 2015.
               
               
                  
                     (14)
                  
                        Vnútorná dohoda medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie (Ú. v. EÚ L 210, 6.8.2013, s. 1).
               
               
                  
                     (15)
                  
                        Článok 1 ods. 4 vnútornej dohody o 11. ERF a článok 55 nariadenia Rady (EÚ) 2018/1877 z 26. novembra 2018 o finančných pravidlách, ktoré sa vzťahujú na 11. Európsky rozvojový fond.
               
               
                  
                     (16)
                  
                        Ú. v. EÚ L 210, 6.8.2013, s. 1 – 14.
               
               
                  
                     (17)
                  
                        Rozhodnutie Komisie C(2019) 4070 zo 6. júna 2019.
               
               
                  
                     (18)
                  
                        Nariadenie Rady (EÚ) 2015/322 z 2. marca 2015 o vykonávaní 11. Európskeho rozvojového fondu a nariadenie Rady (EÚ) 2018/1877 z 26. novembra 2018 o finančných pravidlách, ktoré sa vzťahujú na 11. Európsky rozvojový fond.
               
               
                  
                     (19)
                  
                        Ú. v. EÚ L 210, 6.8.2013, s. 1.
               
               
                  
                     (20)
                  
                        Dohoda (Ú. v. ES L 317, 15.12.2000, s. 3) zmenená dohodou podpísanou v Luxemburgu 25. júna 2005 (Ú. v. EÚ L 209, 11.8.2005, s. 27) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3).
               
               
                  
                     (21)
                  
                        Ú. v. EÚ L 58, 3.3.2015, s. 1. – 16.
               
               
                  
                     (22)
                  
                        Ú. v. EÚ L 307, 3.12.2018, s. 1. – 21.